สุรนันทน์ผงาดนายกฯมอบดูหลายนโยบาย
ดัน &#8220;สุรนันทน์&#8221; คุมนโยบายเศรษฐกิจสร้างสรรค์เสนอใช้เงินกองทุนเศรษฐกิจสร้างสรรค์
8 ส.ค. 2555

ดัน “สุรนันทน์” คุมนโยบายเศรษฐกิจสร้างสรรค์เสนอใช้เงินกองทุนเศรษฐกิจสร้างสรรค์ 
นายชลิตรัตน์ จันทรุเบกษา รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) วันที่ 7 ส.ค. มีมติเห็นชอบร่างระเบียบสำนักนายกรัฐมนตรีว่าด้วยการขับเคลื่อนนโยบายส่งเสริมเศรษฐกิจสร้างสรรค์ พ.ศ. ... และให้ยกเลิกคำสั่งสำนักนายกรัฐมนตรีว่าด้วยการขับเคลื่อนนโยบายเศรษฐกิจสร้างสรรค์ พ.ศ. 2553 
ร่างระเบียบสำนักนายกฯ ว่าด้วยการขับเคลื่อนนโยบายส่งเสริมเศรษฐกิจสร้างสรรค์ฉบับใหม่ กำหนดให้นายกฯ เป็นประธานคณะกรรมการชุดนี้ มีเลขาธิการนายกฯ เป็นรองประธาน และเป็นผู้อำนวยการสำนักงานเศรษฐกิจสร้างสรรค์ (สศส.) ซึ่งเป็นหน่วยงานภายในสำนักเลขาธิการนายกฯ 
นอกจากนี้ ผู้อำนวยการ สศส. ยังเป็นกรรมการและเลขานุการคณะกรรมการ มีอำนาจหน้าที่ในการกำหนดนโยบายส่งเสริมเศรษฐกิจสร้างสรรค์ และพิจารณาให้ความเห็นชอบกรอบการจัดสรรเงินกองทุนส่งเสริมเศรษฐกิจสร้างสรรค์ สำหรับอุดหนุนการดำเนินการตามนโยบายส่งเสริมเศรษฐกิจสร้างสรรค์ วิจัยและพัฒนาของธุรกิจสร้างสรรค์ 
ปัจจุบันนายสุรนันทน์ เวชชาชีวะ ดำรงตำแหน่งเลขาธิการนายกฯ 
รายงานข่าวระบุว่า ระเบียบสำนักนายกฯ ว่าด้วยการขับเคลื่อนนโยบายเศรษฐกิจสร้างสรรค์ พ.ศ. 2553 และระเบียบสำนักนายกฯ ว่าด้วยกองทุนเศรษฐกิจสร้างสรรค์ พ.ศ. 2554 เกิดขึ้นในสมัยรัฐบาลประชาธิปัตย์ และมีนายอลงกรณ์ พลบุตร รมช.พาณิชย์ เป็นผู้ขับเคลื่อนหลัก